Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 644/11/4403	Nitra, 3.2.2012
EEČ : 2-32-18-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Ako otec XXXXX, nar. XXXXX a maloletého XXXXX, nar. 16.09.1995, obaja bytom u matky XXXXX v Nitre, hoci má k týmto vyživovaciu povinnosť priamo zo Zákona o rodine a rozsudkom Okresného súdu v Nitre sp. zn. 12 C 14/02 - 42 zo dňa 28.11.2002, právoplatným dňa 22.04.2003, bol zaviazaný prispievať na ich výživu sumou spolu vo výške 3.500,- Sk ( 116,18,- Eur) mesačne, ktorú je povinný platiť vždy do 15-teho dňa v mesiaci vopred do rúk matky,  od 01.05.2011 si túto povinnosť neplnil a tak za obdobie od 01.05.2011 do 31.12.2011  dlhoval na výživnom do rúk matky sumu vo výške 929,44,- Eur. 

Právna veta:
lebo zanikla trestnosť činu
Odôvodnenie:

Poverený príslušník Obvodného oddelenia PZ v Nitre uznesením sp. zn. ORP-1062/OVK-NR-2011 zo dňa 12.10.2011 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 30.11.2011 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX  neprispieval na výživu XXXXX a maloletého XXXXX  v období od 01.05.2011 a do dňa 31.12.2011 dlhoval do rúk ich matky sumu vo výške 929,44,- Eur.
Z výpovede svedkyne - poškodenej XXXXX č.l. 10 sp. zo dňa 17.01.2012 vyplýva, že obvinený XXXXX jej poštovými poukážkami poslal dňa 05.12.2011 sumu 820,- Eur a dňa 02.01.2012 sumu 117,- Eur (spolu 937,- Eur) a tým má vyrovnaný dlh na výživnom za obdobie od 01.05.2011 do 31.12.2011. Deti nebezpečenstvom núdze netrpeli. 
Na č.l. 61 vyšetrovacieho spisu  sa nachádzajú fotokópie poštových  poukážok podacie číslo 8280 podanej na Pošte XXXXX 1 na sumu 820,- Eur a podacie číslo 35007 podanej na Pošte XXXXX 11 dňa 02.01.2012 na sumu 117,- Eur. 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.05.2011 do 31.12.2011 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka